GGC มองผลงานครึ่งปีหลังสดใส ไร้แผนปิดซ่อมบำรุง – ดีมานด์ไบโอดีเซลฟื้น
GGC คาดผลงานครึ่งปีหลังสดใส หลังไม่มีแผนปิดซ่อมบำรุง ขณะที่ดีมานด์ไบโอดีเซลเริ่มกลับมาฟื้น
21 พ.ค. 2564

นายไพโรจน์ สมุทรธนานนท์ กรรมการผู้จัดการ บริษัท โกลบอลกรีนเคมิคอล จำกัด (มหาชน) หรือ GGC เปิดเผยว่า บริษัทคาดทิศทางผลประกอบการในช่วงครึ่งปีหลังจะดีกว่าช่วงครึ่งปีแรก โดยจะได้รับปัจจัยหนุนจากที่จะไม่มีการปิดซ่อมบำรุงหน่วยการกลั่นผลิตภัณฑ์แฟตตี้แอลกอฮอล์เหมือนกับในช่วงไตรมาส 1/64 ที่ผ่านมา
ขณะเดียวกันคาดว่าสถานการณ์การแพร่ระบาดของเชื้อไวรัสโควิด-19 จะคลี่คลายไปในทิศทางที่ปรับตัวดีขึ้น หลังจากการกระจายตัวของวัคซีนในประเทศเพิ่มมากขึ้น ส่งผลให้ความต้องการใช้น้ำมันปรับตัวสูงขึ้นตามไปด้วย ซึ่งส่งผลดีต่อปริมาณการใช้ไบโอดีเซลปรับตัวสูงขึ้นตามไป โดยไบโอดีเซลเป็นสัดส่วนรายได้หลักของบริษัท
สำหรับความคืบหน้าในการก่อสร้างโครงการนครสวรรค์ ไบโอคอมเพล็กซ์ เฟส 1 ปัจจุบันอยู่ระหว่างก่อสร้าง ซึ่งดำเนินการไปแล้วประมาณ 71% และคาดว่าจะเปิดดำเนินการเชิงพาณิชย์ (COD) พร้อมรับรู้รายได้ทันทีในช่วงไตรมาส 1/65
ทั้งนี้บริษัทมีอัตราส่วนหนี้สินต่อทุน (D/E) อยู่ในระดับ 0.31 เท่า และมีเงินสดในมือราว 2,700 ล้านบาท ซึ่งเพียงพอต่อการดำเนินกิจการในช่วงระยะเวลาไม่ปกติเหมือนในปัจจุบัน